REZOLUTË
PËR VLERËSIMIN E VEPRIMTARISË SË AUTORITETIT PËR INFORMIMIN MBI DOKUMENTET E ISH-SIGURIMIT TË SHTETIT PËR VITIN 2019

Kuvendi i Shqipërisë,
Duke pasur parasysh që ligji nr. 45/2015 “Për të drejtën e informimit për dokumentet e ish-Sigurimit të Shtetit të Republikës Popullore Socialiste të Shqipërisë” ka përcaktuar rregullat dhe procedurat për të bërë të mundur ushtrimin e së drejtës nga çdo i interesuar për informimin për dokumentet e ish-Sigurimit të Shtetit, nëpërmjet një procesi demokratik dhe transparent, mbrojtjes së personalitetit të individit, si dhe unitetit të pajtimit kombëtar;
Duke njohur bashkëpunimin dhe bashkërendimin e veprimtarisë së Autoritetit për Informimin mbi Dokumentet e ish-Sigurimit të Shtetit (“AIDSSH”) me autoritetet e tjera publike, si dhe institucionet homologe ndërkombëtare;
Duke marrë në konsideratë thirrjet e Parlamentit Evropian dhe rezolutën e tij të fundit, të shtatorit të vitit 2019, për rëndësinë e një kujtese të përbashkët evropiane;
Duke pasur parasysh periudhën mbi trevjeçare të funksionimit të Autoritetit, për ndërtimin e një institucioni mirëfunksional dhe të konsoliduar sipas përcaktimeve të ligjit nr. 45/2015 “Për të drejtën e informimit për dokumentet e ish-Sigurimit të Shtetit të Republikës Popullore Socialiste të Shqipërisë”;
Kuvendi i Shqipërisë shqyrtoi veprimtarinë e Autoritetit për Informimin e Dokumenteve të ish-Sigurimit të Shtetit për vitin 2019 dhe vlerësoi:
- Punën e kryer nga AIDSSH-ja në vlerësimin e kandidatëve/zyrtarëve përpara emërimit ose ngritjes në detyrë, kur kjo është kërkuar nga institucionet kushtetuese dhe autoritetet publike, megjithëse gjatë vitit 2019 AIDSSH-ja ka ushtruar funksionet me staf të paplotësuar, dhe arkivi ka vijuar të jetë i lokalizuar në dy godina të ndryshme, duke sjellë vështirësi sa u takon cilësisë së shërbimit, kushteve të përshtatshme të punës dhe studimit, shërbimit të dokumenteve arkivore dhe vënies në dispozicion në kohë të shkurtër të këtyre dokumenteve.
- Punën e kryer nga AIDSSH-ja, si dhe bashkëpunimin me Komisionin Ndërkombëtar të Personave të Zhdukur (International Commission on Missing Persons), ICMP, lidhur me procesin e identifikimit nëpërmjet vënies në dispozicion të dokumenteve arkivore të krijuara nga ish-Sigurimi i Shtetit, që lidhen me vendekzekutimet dhe me vendvarrimet masive gjatë regjimit komunist. 
- Propozimet e AIDSSH-së për rivlerësimin dhe nderimin e personaliteteve të panjohura më parë, të cilat kanë vuajtur dënime, janë persekutuar e pushkatuar gjatë periudhës së regjimit komunist, si dhe për kthimin në vende kujtese të Kampit të Tepelenës dhe të Mënikut në Pezë (ku u zhvarrosën eshtrat e 22 intelektualëve të pushkatuar pa gjyq më 26 shkurt 1951).
- Punën e kryer nga AIDSSH-ja në realizimin e një sërë aktivitetesh, si dhe botimeve të ndryshme, me qëllim ndërgjegjësimin dhe informimin qytetar për kujtesën e viktimave të totalitarizmit, nderimin dhe përkujtimin e tyre, si dhe pasqyrimin e aktiviteteve të institucionit në faqen zyrtare dhe rrjete të ndryshme sociale. 
- Punën e bërë nga AIDSSH-ja gjatë vitit të kaluar për gjetjen e mjeteve të financimit nga donatorë potencialë, e cila është konkretizuar me nënshkrimin e marrëveshjes me qeverinë suedeze për rikonstruksionin e godinës (përfshi blerjen e pajisjeve TIK për krijimin e një arkivi të integruar së bashku me pajisjet e nevojshme për arkivin). 
- Përmirësimin e procesit të verifikimit të të dhënave, me qëllim nxjerrjen e vendimeve që përmbajnë të dhëna të sakta.
- Punën e bërë nga AIDSSH-ja gjatë vitit të kaluar për miratimin e “Rregullores së publikimit të veprimtarisë së Autoritetit në ushtrim të detyrave funksionale të ngarkuara me ligj”, qëllimi i së cilës është publikimi i veprimtarisë së Autoritetit në faqen zyrtare dhe përmes buletinit, përcaktimi i procedurave organizative dhe teknike, si dhe marrja e masave për mbrojtjen e të dhënave personale dhe sigurisë së tyre (proces i cili është konsultuar edhe me Komisionerin për të Drejtën e Informimit dhe Mbrojtjen e të Dhënave Personale).
- Shkëmbimin e përvojave me institucione homologe të vendeve ish-komuniste si një mënyrë efikase për t’u njohur konkretisht me të gjitha fazat nëpër të cilat po kalon aktualisht AIDSSH-ja dhe për të përfituar nga përvoja e tyre në përmbushjen e misionit të Autoritetit dhe përballjen me sukses të sfidave të reja. 
Kuvendi i Shqipërisë kërkon që Autoriteti për Informimin e Dokumenteve të ish-Sigurimit të Shtetit për vitin 2020 të angazhohet veçanërisht në këto drejtime: 
- Të vijojë zbatimin me përpikëri të ligjit nr. 45/2015 “Për të drejtën e informimit për dokumentet e ish-Sigurimit të Shtetit të Republikës Popullore Socialiste të Shqipërisë”, për sa i takon mbledhjes, administrimit, përpunimit, përdorimit dhe informimit për dokumentet e ish-Sigurimit të Shtetit, duke u udhëhequr nga parimet e ligjshmërisë, mbrojtjes së interesit publik dhe sigurisë kombëtare, pajtimit dhe unitetit kombëtar, informimit të publikut me informacionin zyrtar, mbrojtjes së të drejtës për jetë private dhe të dhënave personale, mbrojtjes së të dhënave që përbëjnë informacion të klasifikuar, transparencës, bashkëpunimit midis institucioneve shtetërore, si dhe eficiencës dhe efektivitetit.
- Të marrë masa për krijimin e një arkivi të vetëm të të gjithë dokumenteve të ish-Sigurimit të Shtetit, sipas standardeve përkatëse dhe parimeve të legjislacionit në fuqi për arkivat, duke pasur parasysh që ndërtimi dhe organizimi i këtij arkivi është i një rëndësie të veçantë për trashëgiminë historike kombëtare dhe vijon të mbetet një ndër sfidat e rëndësishme të AIDSSH-së, por edhe një detyrim ligjor.
- Të marrë masa për evidentimin, vlerësimin, ruajtjen, përdorimin, shfrytëzimin dhe qarkullimin e dokumentacionit arkivor sipas përcaktimeve të ligjit nr. 45/2015 “Për të drejtën e informimit për dokumentet e ish-Sigurimit të Shtetit të Republikës Popullore Socialiste të Shqipërisë”, sipas rregullave të përdorimit të dokumentacionit të klasifikuar dhe legjislacionit në fuqi për arkivat.
- Të hartojë dhe miratojë rregullat e brendshme për ruajtjen, përdorimin, shumëfishimin, përpunimin dhe shfrytëzimin e dokumentacionit arkivor. Për këtë qëllim të studiohen praktikat më të mira të institucioneve të huaja homologe, të cilat operojnë me një kuadër të ngjashëm ligjor, por duke mbajtur parasysh faktin që ky dokumentacion përmban të dhëna personale të cilat e bëjnë shumë sensitiv përdorimin e tij.
- Të krijojë infrastrukturën e nevojshme për një shërbim sa më të shpejtë për të gjitha grupet e interesit që i drejtohen AIDSSH-së, duke u vendosur atyre në dispozicion dokumentet arkivore të krijuara nga ish-Sigurimi i Shtetit, sipas parashikimeve të legjislacionit në fuqi.
- Të rishikojë aktet nënligjore dhe, nëse është e nevojshme, të adresojë propozimet përkatëse në Këshillin e Ministrave për të ofruar pa pagesë shërbimin me dokumentacion për ish-të përndjekurit politikë.
- Të intensifikojë bashkëpunimin me institucionet qeveritare për përfundimin e procesit të identifikimit dhe rikuperimit të trupave të atyre që u zhdukën ose u ekzekutuan gjatë komunizmit, si dhe marrjen e masave të menjëhershme për të ruajtur dhe mbrojtur në mënyrë adekuate vendet që janë aktualisht të identifikuara si varreza masive.
- Të rrisë cilësinë e shërbimit të dokumenteve të ish-Sigurimit të Shtetit, në funksion të veprimtarisë hulumtuese dhe kërkimit shkencor, si dhe edukimit qytetar, me qëllim rishqyrtimin historik të veprimtarisë së ish-Sigurimit të Shtetit.
- Të analizojë nevojën për ndryshime të kuadrit ligjor, të cilat ndikojnë në përmbushjen me sukses të misionit të AIDSSH-së dhe krijojnë mundësinë për një produkt sa më cilësor në veprimtarinë e përditshme të institucionit.

